春遊昌谷訪李長吉故居
作者：張耒
朝代：宋

paragraphs: 連山忽中開，呀若敞雙戶。
清泉瀉中間，行子並溪去。
蒼崖左右壁，田壠亦棋布。
渠流漲春漪，鳴澗轉芳嶼。
鷄豚見茅屋，負檐隠微路。
竹塢藹青葱，花岩被紅素。
仲春雨新斂，晴日破氛霧。
南山當其門，列嶂儼環護。
深行不知厭，捨馬時獨步。
欣然耳目愜，遂我麋鹿趣。
朝隨浮雲來，歸轡月中度。
惆悵錦囊生，遺居無復處。